**Paziņojums masu medijiem**

**28.12.2015.**

**Noslēgusies LTAB sociālā kampaņa “Nezīlē, bet ielādē!”**

**18.decembrī noslēdzās Latvijas Transportlīdzekļu apdrošinātāju biroja (turpmāk – LTAB) kampaņa “Nezīlē, bet ielādē!”, kuras mērķis bija padarīt vienkāršāku dažādu ar OCTA saistīto pakalpojumu izmantošanu, izveidojot un autoīpašniekiem piedāvājot LTAB OCTA mobilo lietotni. “Kampaņas laikā radījām visām mobilajām ierīcēm draudzīgu lietotni, kā arī ar dažādu komunikācijas līdzekļu starpniecību uzrunājām autovadītājus, aicinot izmantot aplikācijas piedāvātos servisus,” stāsta LTAB valdes priekšsēdētājs Juris Stengrevics.**

Četru nedēļu laikā, no 20.novembra līdz 18.decembrim, LTAB uzrunāja autovadītājus, aicinot bez maksas lejupielādēt aplikāciju un izmantot tās sniegtos pakalpojumus. LTAB OCTA mobilo aplikāciju šobrīd lejupielādējuši un lieto jau vairāk nekā 2100 Android un iOS ierīču lietotāji, turklāt to piešķirtais aplikācijas reitings un atstātie komentāri ļauj domāt, ka aplikācijas funkcionalitāte un darbība apmierina lietotājus. “Vēl šī gada pēdējās dienās plānojam publicēt lietotnes pirmo atjaunoto versiju, kura dos iespēju lietot aplikāciju arī krievu valodā, kā arī padarīs ērtāku dažādo atgādinājumu saņemšanu un izmantošanu. Centīsimies arī turpmāk veikt lietotnes uzlabojumus un piedāvāt arī cita veida servisus,” informē J.Stengrevics.

“LTAB izstrādātās IT sistēmas, kuras jaunākais posms ir šī mobilā lietotne, datu apmaiņas ātrums, kvalitāte un datu drošība ir lietas, ar kurām patiesi lepojamies. Vēlamies, lai autoīpašnieki varētu pilnvērtīgi izmantot tās sniegtos pakalpojumus ne vien mājā vai birojā pie datora, bet ikvienā vietā, kur pieejami mobilie sakari. Turklāt ceram, ka mobilā lietotne iespējams mazinās aizmāršīgo autoīpašnieku skaitu, kuri savlaicīgi neiegādātas OCTA polises dēļ nereti iekūlās nevajadzīgās nepatikšanās,” stāsta J.Stengrevics.

Ar mobilās lietotnes palīdzību iespējams uzzināt OCTA polises darbības termiņu, pieteikties atgādinājumiem par tās beigu termiņu tuvošanos, uzzināt Bonus-Malus klasi, transportlīdzekļu zaudējumu vēsturiskos un aktuālos datus, kā arī fiksēt informāciju par satiksmes negadījumu. Aplikācija tāpat dod iespēju uzzināt izdevīgākos OCTA piedāvājumus pa tiešo no apdrošinātājiem.

Kampaņa “Nezīlē, bet ielādē!” tika finansēta no ceļu satiksmes negadījumu novēršanas un profilakses konta līdzekļiem, kurus veido apdrošinātāju veiktās iemaksas no OCTA polisēm.

Aplikāciju bez maksas var lejupielādēt App Store vai GooglePlay Store vietnēs:

<https://itunes.apple.com/lv/app/ltab-octa/id1045483130?mt=8&ign-mpt=uo%3D4>

<https://play.google.com/store/apps/details?id=lv.ltab.ltab>

*Papildus informācija*

*LTAB sabiedrisko attiecību konsultants*

*Gints Lazdiņš*

*Tālr: +371 29442282, E-pasts: gints@olsen.lv*